C 434/22
RO
Jurnalul Oficial al Uniunii Europene
15.11.2022
Marți, 5 aprilie 2022
10. subliniază că schimbările climatice și creșterea precipitațiilor pot duce la inundații și la pierderi de nutrienți; regretă că programele de acțiune actuale nu abordează în mod adecvat aceste riscuri; invită statele membre să țină seama de aceste previziuni și riscuri atunci când își revizuiesc programele de acțiune, aplicând principiul precauției; 11. subliniază că este important să se promoveze adoptarea de inovații pentru a stimula eficiența și bunele practici în agricultură, recunoscând necesitatea de a reduce ineficiențele care conduc la utilizarea excesivă a apei, a îngrășămintelor, a pesticidelor și a antibioticelor; 12. reamintește importanța trecerii la o agricultură durabilă din punct de vedere ecologic pentru a elimina poluarea nutrițională și pentru a sprijini punerea în aplicare a bunelor practici de mediu, inclusiv prin utilizarea corespunzătoare a tuturor instrumentelor relevante oferite de politica agricolă comună, de fondurile structurale și de alte programe ale UE, cum ar fi LIFE; subliniază importanța utilizării unor practici inovatoare, cum ar fi recuperarea azotului din gunoiul de grajd, pentru a atenua această poluare și a reduce la minimum scurgerile de nutrienți în mediu; invită Comisia să finanțeze programe de cercetare în cadrul programului Orizont Europa pentru a găsi soluții inteligente și inovatoare la problema poluării cu nutrienți în UE; 13. consideră că un regulament este instrumentul legislativ adecvat pentru a asigura protecția apelor împotriva poluării cu nitrați proveniți din surse agricole și pentru a pune în aplicare în mod uniform obiectivele privind calitatea apei în întreaga UE, în conformitate cu obiectivele Pactului verde european; 14. încredințează Președintei sarcina de a transmite prezenta rezoluție Comisiei Europene, Consiliului, precum și guvernelor și parlamentelor statelor membre.